Vier vas vir moord op bejaarde egpaarPikkie en Rina Stassen. Foto: Facebook Die Stassens, albei in hul 70’s, se liggame is Maandagoggend deur hul dogter by hul huis in Glen Marais in Kempton Park, Gauteng, aangetref. Kapt. Jethro Mtshali, woordvoerder van die polisie, sê twee verdagtes, in hul 30’s, is vroeg Vrydagoggend in hegtenis geneem na ŉ wenk van die gemeenskap. Hulle is in die Sethokga-hostel in Tembisa in hegtenis geneem. Die polisie het op twee televisies, ŉ rekenaar en twee skootrekenaars beslag gelê wat uit die Stassens se huis gesteel is. Mtshali sê nog twee mans is Vrydagmiddag in hegtenis geneem. Hy sê die polisie verwag om binnekort nog verdagtes in hegtenis te neem. Die verdagtes sal binnekort in die Kempton Park-landdroshof verskyn. Maroela Media het vroeër berig dat die Stassens se dogter, Karin Linley, die polisie omstreeks 7:20 Maandagoggend gebel het nadat sy op haar bejaarde ouers se liggame afgekom het. Haar pa se liggaam is in die motorhuis gevind. Hy is verskeie kere met ŉ skerp voorwerp gesteek en sy hande was vasgebind. Haar ma se liggaam is in die slaapkamer aangetref. Haar hande was ook vasgebind en haar mond toegeplak. Sy is moontlik verwurg.